Komisijos direktyva 93/116/EB
1993 m. gruodžio 17 d.
derinanti su technikos pažanga Tarybos direktyvą 80/1268/EEB, reglamentuojančią motorinių transporto priemonių degalų sąnaudas
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1970 m. vasario 6 d. Tarybos direktyvą 70/156/EEB, reglamentuojančią motorinių transporto priemonių ir jų priekabų tipo patvirtinimą [1], su paskutiniais pakeitimais, padarytais Komisijos direktyva 93/81/EEB [2], ypač į jos 13 straipsnio 2 dalį,
atsižvelgdama į 1980 m. gruodžio 16 d. Tarybos direktyvą 80/1268/EEB dėl valstybių narių įstatymų, reglamentuojančių transporto priemonių degalų suvartojimą, suderinimo [3] su pakeitimais, padarytais Direktyva 89/491/EEB [4], ypač į jos 3 straipsnį,
kadangi Direktyva 80/1268/EEB yra viena iš Direktyva 70/156/EEB įdiegtos EEB tipo patvirtinimo tvarkos atskirųjų direktyvų; kadangi dėl tos priežasties Direktyvoje 70/156/EEB, reglamentuojančioje transporto priemonių sistemas, sudėtines dalis ir atskirus techninius junginius, išdėstytos nuostatos yra taikytinos šiai direktyvai;
kadangi Direktyvoje 70/156/EEB, pirmiausia jos 3 straipsnio 4 dalyje ir 4 straipsnio 3 dalyje, reikalaujama prie kiekvienos atskirosios direktyvos pridėti informacinį dokumentą, į kurį būtų įtraukti tos direktyvos I priedo atitinkami punktai, taip pat pagal VI priedo nuostatas sudarytas tipo patvirtinimo liudijimas, kad tipo patvirtinimą būtų galima kompiuterizuoti;
kadangi turi būti pateikta nuoroda į Tarybos direktyvą 70/220/EEB [5] su paskutiniais pakeitimais, padarytais Direktyva 93/59/EEB [6], susijusią su priemonėmis, kurių reikia imtis prieš oro teršimą motorinių transporto priemonių išmetamomis medžiagomis, kadangi toje direktyvoje nustatytos techninės ir administracinės nuostatos taip pat galioja šiai direktyvai;
kadangi atsižvelgiant į didėjantį susirūpinimą anglies dioksido emisijų poveikiu aplinkai 1992 m. gruodžio 16 d. Tarybos patvirtintoje penktojoje Europos Bendrijų programoje dėl aplinkos apsaugos; kadangi būtina nustatyti lengvųjų motorinių transporto priemonių anglies dioksido emisijas suteikiant EB tipo patvirtinimą; kadangi tiktų pagrįsti anglies dioksido matavimą Direktyvoje 70/220/EEB, reglamentuojančioje orą teršiančias motorinių transporto priemonių medžiagas, nustatyta bandymo tvarka ir po to skaičiuoti degalų sąnaudas remiantis tokių matavimų rezultatais;
kadangi šioje direktyvoje numatytos priemonės atitinka Direktyva 70/156/EEB įkurto Derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 80/1268/EEB iš dalies keičiama taip:
1) pavadinimas pakeičiamas taip:
"Tarybos direktyva 80/1268/EEB, reglamentuojanti motorinių transporto priemonių anglies dioksido emisijas ir degalų sąnaudas"
;
2) 2 straipsnis pakeičiamas taip:
"2 straipsnis
Nė viena valstybė narė negali atsisakyti išduoti transporto priemonei EB tipo patvirtinimą ar nacionalinį tipo patvirtinimą, ar atsakyti arba uždrausti parduoti, registruoti, pradėti eksploatuoti ar naudoti transporto priemonę dėl priežasčių, susijusių su jos anglies dioksido emisijomis arba degalų sąnaudomis, jei emisijų ir sąnaudų kiekis buvo nustatytas pagal I ir II priedus ir skaičiai yra pateikti dokumente, kuris pirkimo metu buvo išduotas transporto priemonės savininkui, laikantis kiekvienos valstybės narės pasirinkto būdo ir formos.";
3) priedai pakeičiami šios direktyvos priedais.
2 straipsnis
1. Nuo 1994 m. balandžio 1 d. valstybės narės neturi teisės dėl su anglies dioksido emisija arba degalų sąnaudomis susijusių priežasčių:
- atsisakyti tam tikram transporto priemonių tipui suteikti EB tipo patvirtinimą arba nacionalinį tipo patvirtinimą,
- uždrausti registruoti, prekiauti arba pradėti eksploatuoti transporto priemones,
jei anglies dioksido emisija ir degalų sąnaudos buvo nustatytos pagal Direktyvos 80/1268/EEB su pakeitimais, padarytais šia direktyva, reikalavimus.
2. Nuo 1996 m. sausio 1 d. valstybės narės:
- nebeišduoda EB tipo patvirtinimo,
- gali atsisakyti suteikti nacionalinį tipo patvirtinimą,
bet kuriam transporto priemonių tipui dėl su anglies dioksido emisija arba degalų sąnaudomis susijusių priežasčių, jei dioksido emisija ir degalų sąnaudos nebuvo nustatytos pagal Direktyvos 80/1268/EEB su pakeitimais, padarytais šia direktyva, reikalavimus.
3. Nuo 1997 m. sausio 1 d. valstybės narės:
- laiko atitikties liudijimus, skirtus naujoms transporto priemonėms pagal Direktyvą 70/156/EEB, nebegaliojančiais pagal tos direktyvos 7 straipsnio 1 dalies reikalavimus,
- gali atsisakyti registruoti, uždrausti prekiauti ir pradėti eksploatuoti naujas transporto priemones, kurios neturi atitikties liudijimo pagal Direktyvą 70/156/EEB,
dėl su anglies dioksido emisija arba degalų sąnaudomis susijusių priežasčių, jei dioksido emisija ir degalų sąnaudos nebuvo nustatytos pagal Direktyvos 80/1268/EEB su pakeitimais, padarytais šia direktyva, reikalavimus.
3 straipsnis
1. Valstybės narės priima įstatymus ir kitus teisės aktus, kurie, įsigalioję iki 1994 m. kovo 31 d., įgyvendina šią direktyvą. Jos nedelsdamos apie tai praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja trečią dieną po jos paskelbimo Europos Bendrijų oficialiajame leidinyje.
Priimta Briuselyje, 1993 m. gruodžio 17 d.